ኢትዮጵያ ለደቡብ ሱዳን ሠላም መስፈን የጀመረችውን ጥረት ትቀጥላለች-ጠቅላይ ሚኒስትር
ደቡብ ሱዳን ዳግም ሠላማዊ አገር እንድትሆን ኢትዮጵያ እያደረገች ያለውን ጥረት አጠናክራ እንደምትቀጥል የወቅቱ የኢጋድ ሊቀ መንበር ጠቅላይ ሚኒስትር ኃይለማርያም ደሳለኝ ገለጹ።በኡሁሩ ኬንያታ በዓለ ሲመት ላይ ለመገኘት ትናንት ከቀትር በኋላ ናይሮቢ የገቡት ጠቅላይ ሚኒስትሩ ከደቡብ ሱዳኑ ፕሬዚዳንት ሳልቫኪር ማያርዲት ጋር ተወያይተዋል።ጠቅላይ ሚኒስትሩ በውይይታቸው በአገሪቷ ሠላም እንዲሰፍንና ችግሮች እንዲፈቱ ኢትዮጵያ እያደረገችው ያለውን ጥረት እንደምትቀጥል መግለጻቸውን የጠቅላይ ሚኒስትሩ የሚዲያና የህዝብ ግንኙነት ዴሊቨሪ ዩኒት ሚኒስትር አቶ ዛዲግ አብርሃ ተናግረዋል።እንደ ወቅቱ የኢጋድ ሊቀመንበርነታቸውም ኢጋድ በጉዳዩ ላይ ስለሚኖረው ሚና ለሳልቫኪር ገልጸውላቸዋል።የደቡብ ሱዳን የሠላም ሂደት በሚጠናከርበትና ችግሩን ለዘለቄታው ለመፍታት ሁሉንም ባላንጣዎች በማካተት በሚካሄደው የሠላም ድርድር ዙሪያም መወያየታቸውን አቶ ዛዲግ ጠቅሰዋል።ፕሬዚዳንት ሳልቫኪር በበኩላቸው የሠላም ሂደቱ እንዲቀላጠፍ የበኩላቸውን ጥረት ለማድረግ ቃል ገብተዋል።ጠቅላይ ሚኒስትር ኃይለማርያም ፕሬዘዳንት ሳልቫኪር ለሠላም ሂደቱ መጠናከር ያሳዩትን ተነሳሽነትና ቁርጠኝነት አጠናክረው እንዲቀጥሉ አሳስበዋል።ጠቅላይ ሚኒስትር ኃይለማርያም  በኬንያ ፕሬዚዳንት ኡሁሩ ኬንያታ በዓለ ሲመት ላይ ለመገኘት ትናንት ከቀትር በኋላ ናይሮቢ ሲደርሱ የአገሪቷ የውጭ ጉዳይ ሚኒስትር አምባሳደር ዶክተር አሚና መሐመድና እና ከፍተኛ የመንግስት የስራ ኃላፊዎች አቀባበል አድርገውላቸዋል።እ.አ.አ ከ2013 ጀምሮ ኬንያን በፕሬዚዳንትነት ሲመሩ የቆዩት ኡሁሩ ኬንያታ ዛሬ ረፋድ ላይ በናይሮቢ ካራሳሂ ስታዲየም ቃለ መሃላ ይፈጽማሉ-(ኢዜአ)።  